b"\n_START_ARTICLE_\nCabindaenklavens frigj\xc3\xb8ringsfront\n_START_PARAGRAPH_\nCabindaenklavens frigj\xc3\xb8ringsfront (portugisisk: Frente para a Liberta\xc3\xa7\xc3\xa3o do Enclave de Cabinda, FLEC) er en geriljastyrke og en politisk bevegelse som kjempet for selvstendighet for den angolanske provinsen Cabinda. Enklaven, som tidligere var en portugisisk koloni, ble en del av Angola da landet ble uavhengig i 1975 uten at befolkningen ble konsultert rundt sp\xc3\xb8rsm\xc3\xa5let. FLEC har siden 1975 utkjempet en geriljakrig mot angolanske regjeringsstyrker, i den s\xc3\xa5kalte Cabinda-konflikten.\n_START_SECTION_\nHistorie\n_START_PARAGRAPH_\nDen 1. februar 1885 ble Simulambuco-traktaten undertegnet, og Cabinda ble et portugisisk protektorat._NEWLINE_I 1963 slo tre organisasjoner (MLEC, CAUNC og ALLIAMA) seg sammen til FLEC. Lederen for bevegelsen, Luiz Ranque Franque, nektet \xc3\xa5 slutte seg til de angolanske uavhengighetsbevegelsene. FLEC adopterte senere et flagg med tre horisontale striper; r\xc3\xb8dt, gult og bl\xc3\xa5tt - \xc3\xa9n farge for hver av de tre gruppene. Det nye emblemet, en hvit stjerne og et gr\xc3\xb8nt triangel inne i en ring, ble lagt til i midten av flagget._NEWLINE_Under den portugisiske kolonikrigen, som varte mellom 1961 og 1974, kjempet bevegelsen mot portugisiske styrker. Etter nellikrevolusjonen, et milit\xc3\xa6rkupp i Lisboa, oppgav Portugal kontrollen over de tidligere koloniene, inkludert Angola. Den 1. august 1975 ble Cabindas uavhengighet proklamert av en provisorisk regjering med Luiz Ranque som president._NEWLINE_Mellom november 1975 og den 4. januar 1976 ble enklaven invadert av angolanske MPLA, som var den dominerende uavhengighetsbevegelsen i Angola. MPLA var st\xc3\xb8ttet av cubanske ekspedisjonsstyrker, og tok raskt kontroll over urbane omr\xc3\xa5der. Landsbygda forble under FLECs kontroll._NEWLINE_FLEC delte seg inn i tre fraksjoner; FLEC-Ranque Franque, FLEC-N'Zita, og FLEC-Lubota. I november 1977 ble enda en fraksjon, milit\xc3\xa6rkommandoen for frigj\xc3\xb8ringen av Cabinda, opprettet. I juni 1979 opprettet denne fraksjonen Folkefronten for Cabindas frigj\xc3\xb8ring (MPLC, Movimento Popular de Liberta\xc3\xa7\xc3\xa3o de Cabinda). P\xc3\xa5 80-tallet mottok FLEC hjelp fra den angolanske opposisjonelle geriljaen UNITA, som kjempet mot den MPLA-kontrollerte regjeringen, og fra S\xc3\xb8r-Afrika. I 1988 forlot kommunistene FLEC og dannet en egen fraksjon, ledet av Kaya Mohamed Yay. P\xc3\xa5 90-tallet ble enda en fraksjon, Nasjonalunionen for Cabindas frigj\xc3\xb8ring  (Uni\xc3\xa3o Nacional de Liberta\xc3\xa7\xc3\xa3o de Cabinda), ledet av Lumingu Luis Gimby, opprettet._NEWLINE_I 2006 inngikk FLEC-Renovada en v\xc3\xa5penhvile med den angolanske regjeringen, en avtale som senere viste seg \xc3\xa5 v\xc3\xa6re ugyldig. I oktober det samme \xc3\xa5ret bad FLEC Den afrikanske union om \xc3\xa5 intervenere humanit\xc3\xa6rt, en henvendelse som ble ignorert._NEWLINE_FLEC mottok en periode st\xc3\xb8tte fra Frankrike, som en del av den s\xc3\xa5kalte Fran\xc3\xa7afrique-politikken."